
Fiume az olasz külpolitikában és a békekonferencián (1918-1920)

OTDK-dolgozatom témája Fiume az olasz külpolitikában és a békekonferencián (1918-1920).
Az első világháborút követően megváltozott európai hatalmi rendszerben Fiume kulcsfontosságúnak bizonyult Olaszország számára. Az olaszok fő külpolitikai célja ugyanis az volt, hogy nagyhatalmi státuszát megerősítse, ennek érdekében pedig – más területek mellett – az Adrián kívánt befolyásra szert tenni. Ennek eléréséhez elengedhetetlen volt, hogy megszerezze Fiume városát.
A városra azonban egy másik hatalom, az újonnan alakult Szerb–Horvát–Szlovén Királyság is igényt tartott, mint természetes kikötőjére. Így a város birtoklása nagy vitákat eredményezett a békekonferencián, és áprilisban az olasz küldöttség kivonult Versailles-ból.
Woodrow Wilson amerikai elnök a viták során a délszlávok pártját fogta, ami gyökeresen megváltoztatta az elnök addig pozitív olaszországi megítélését. Mint eddig nem vizsgált kérdést, ezt rendkívül fontos és a témához szervesen illeszkedő pontnak tartom.
Olaszország végül is nem kapta meg Fiumét, ezért Gabriele D’Annunzio költő kézbe vette az ügyet, és önkénteseivel elfoglalta a várost. Létrehozott egy alkotmánytervezetet is, melyben a legkülönbözőbb ideológiák elemei keveredtek egymással. A költő akciója kellemetlen helyzetbe hozta az olasz kormányt, amely tovább folytatta a többi nagyhatalommal való tárgyalásokat.
1920-ban Olaszország Jugoszláviával is tárgyalt, és a két államnak sikerült megegyeznie. Az így aláírt rapallói szerződés átmenetileg megoldotta a helyzetet.
Dolgozatomban az olasz diplomáciai iratok, a békekonferencia-jegyzőkönyvek, a korabeli sajtó, levéltári források és dokumentumgyűjtemények alapján vizsgáltam Fiume sorsának a háború utáni alakulását. A témát mind olasz, mind magyar szempontból relevánsnak tartom. Olaszország számára Fiume jelentős stratégiai pont volt, Magyarországnak pedig egyetlen magyar kikötőként volt fontos. A kutatás során főleg az olasz nézőpontra koncentráltam, és a következő kérdésekre igyekszem válaszolni: miért volt fontos az olaszoknak Fiume megszerzése, mi mozgatta az olasz külpolitikát? Miért alakultak úgy a város birtoklása körüli viták a békekonferencián, hogy (közvetve) elvezettek az olaszok távozásáig? Hogyan változtatták meg a viták Wilson olasz megítélését? Milyen volt D’Annunzio berendezkedése az általa elfoglalt Fiuméban? Hogyan sikerült a kérdést megoldani?
 
 



